বদরুল ইসলাম মহসিন, বিশ্বনাথ :: আর কয়েক দিন পরেই শেষ হচ্ছে ভাদ্র মাস। ভাদ্র মাসের শুরুতে আমন ধান চাষের উপযুক্ত সময়। তাই দেশের বিভিন্ন অঞ্চলের মতো সিলেটের বিশ্বনাথ উপজেলায় চলছে আমন রোপণের ধুম। কৃষকরা এখন আমন ধানের চারা রোপণে ব্যস্ত সময় পার করছেন। উপজেলার প্রতিটি হাওরে ধান আবাদের উপযুক্ত জমিতে চলছে আমন ধানের চারা রোপণের ব্যস্ততা। গত আমন মৌসুমের শুরুর দিকে আকস্মিক বন্যায় বীজতলার ব্যাপক ক্ষয়ক্ষতি হলেও এবার সুরমা হয়ে বাসিয়া নদীর অববাহিকায় বন্যা ছাড়া আর কোন ধরনের প্রাকৃতিক বিপর্যয়ের মুখোমুখি না হওয়ায় এ মৌসুমে বুকভরা আশা নিয়ে দিনভর মাঠে কাজ করছেন কৃষকরা।